Særligt i de svenske ghettoer er kriminaliteten blevet grovere. Foto: Linda Kastrup / Scanpix Denmark

BLOG: Kriminaliteten er blevet meget grovere i Sverige de senere år.

Lige på den anden side af Øresund, i Malmø og omegn, hersker lovløsheden i foruroligende omfang. Kriminelle bander i indbyrdes kamp gør gader og stræder usikre for lovlydige borgere. Mordraten er rekordhøj, og et presset politi halser efter de kriminelle grupperinger.

”En person myrdes hver 14. dag” lød det i en overskrift på TV2.dk kort før nytår, og drabsbølgen ser desværre ud til at fortsætte i det nye år. Senest natten til søndag, hvor en 44-årig mand blev stukket ihjel.

Bandekriminaliteten er løbet af sporet

Det er i særdeleshed bandekriminaliteten, der er løbet helt af sporet hos vore svenske naboer.

Jerzy Sarnecki, kriminolog ved Stockholms Universitet, beretter, at særligt i ghettoerne er kriminaliteten blevet meget grovere i Sverige de senere år. ”Det skyldes, at der i visse dele af Sverige er opstået en subkultur, hvor unge mænd med indvandrerbaggrund lever et liv uden for det svenske samfund”, citeres han for i den nævnte artikel.

Vi kan nu med egne øjne – kun en kort tur over Øresundsbroen fra København – se, hvor galt det kan gå, hvis parallelsamfund uden lov og ret får lov til at vokse vildt igennem mange år. Ad den vej venter kun katastrofen.

Vi må glæde os over, at vi i Danmark har valgt en anden vej med en langt mere restriktiv udlændingepolitik, og at der i Folketinget er opmærksomhed på at få grebet ind over for den accelererende bandekonflikt.

Vi må aldrig ende med ”svenske tilstande” her i Danmark.